ΓΡΑΠΤΗ ΕΡΩΤΗΣΗ E-3597/98

υποβολή: Karin Riis-Jørgensen (ELDR) προς την Επιτροπή

(3 Δεκεμβρίου 1998)

Θέμα: Ρύθμιση των προκηρύξεων δημοσίων συμβάσεων

Προκειμένου να εξασφαλίζεται ο ελεύθερος και θεμιτός ανταγωνισμός, η ανάθεση έργων που υπερβαίνουν κάποια ανώτατα όρια πρέπει να αποτελεί αντικείμενο προκήρυξης δημοσίων συμβάσεων στο πλαίσιο της ΕΕ. Είναι ωστόσο συχνά δύσκολο για τις επιχειρήσεις που ενδιαφέρονται να υποβάλλουν προσφορά να κατανοήσουν για ποια ακριβώς προμήθεια ή παροχή υπηρεσίας πρόκειται. Αυτό οφείλεται στο γεγονός ότι η περιγραφή της ζητούμενης παροχής είναι συχνά πολύ αόριστη και τυπική, ώστε να αποφεύγονται πιθανές μεταγενέστερες ενστάσεις για μη τήρηση των κοινοτικών κανόνων όσον αφορά την προκήρυξη των δημοσίων συμβάσεων. Στην πράξη αυτό αποτρέπει αρκετές ΜΜΕ από την υποβολή προσφορών σε τομείς που εμπίπτουν στις αρμοδιότητές τους και συχνά προκαλεί πρόσθετα έξοδα για παροχή συμβουλών σε σχέση με πολύπλοκα από τεχνική άποψη έργα.

Μπορεί η Επιτροπή να αναφέρει κατά πόσο συμβιβάζεται με τη ρύθμιση των δημοσίων συμβάσεων η απλοποίηση της διατύπωσης των προκηρύξεων της ΕΕ ώστε να μην υφίσταται στο μέλλον καμία αμφιβολία ως προς τη φύση και τους όρους των ζητούμενων υπηρεσιών;

Μπορεί επίσης η Επιτροπή να αναφέρει με ποιο τρόπο είναι δυνατόν στην πράξη να εξασφαλίζεται η δίκαιη πρόσβαση των ΜΜΕ στις δημόσιες συμβάσεις, χωρίς ωστόσο αυτές να υποβάλλονται σε πρόσθετα έξοδα για την παροχή συμβουλών;

Έχει εξάλλου προβλέψει η Επιτροπή το ενδεχόμενο οδηγίας για τη ρύθμιση των δημοσίων συμβάσεων στην ΕΕ προκειμένου να εξασφαλίζεται αφενός η τήρηση των κανόνων που διέπουν τις δημόσιες συμβάσεις και να μην δυσχεραίνεται αφετέρου η διαδικασία υποβολής προσφορών, τόσο για τους αναθέτοντες όσο και για τους προσφέροντες;

Απάντηση του κ. Monti εξ ονόματος της Επιτροπής

(1 η Φεβρουαρίου 1999)

Η Επιτροπή, στην ανακοίνωσή της, σχετικά με τις δημόσιες συμβάσεις στην Ευρωπαϊκή Ένωση(1), πρότεινε ήδη ένα σύνολο μέτρων με στόχο την ανάπτυξη ενός ευνοϊκού περιβάλλοντος για τις επιχειρήσεις και ιδίως τις μικρομεσαίες (ΜΜΕ) περιλαμβανομένης της αντικατάστασης του παρόντος συστήματος δημοσίευσης με μια λύση βασισμένη στο Internet; κίνητρα για την ενθάρρυνση των συμβαλλομένων μερών να χρησιμοποιούν ηλεκτρονικά μέσα υποβολής προσφορών (μία τέτοια χρήση θα συνέβαλε σε μείωση της συνολικής διάρκειας της διαδικασίας); τροποποίηση των υφιστάμενων οδηγιών για την εξίσωση των ηλεκτρονικών μέσων ανταλλαγής πληροφοριών με τα λοιπά μέσα; πολιτική κατάρτισης στις δημόσιες συμβάσεις στην Κοινότητα; έκδοση ανακοίνωσης για τις ΜΜΕ και τις δημόσιες συμβάσεις, που θα αναπτύσσει τις δυνατότητες βελτίωσης της πρόσβασης σε πληροφορίες με συνεπή εφαρμογή της τεχνολογίας των πληροφοριών και επικοινωνιών; και εναρμόνιση των συστημάτων επιλογής (ήτοι στο πεδίο των συμβάσεων που καλύπτει η οδηγία του Συμβουλίου 93/37/EΟΚ της 14ης Ιουνίου 1993 σχετικά με τον συντονισμό των διαδικασιών για τη σύναψη συμβάσεων δημοσίων έργων(2)).

Η Επιτροπή έχει ήδη καταβάλει μεγάλες προσπάθειες για να καταστήσει τις διαδικασίες υποβολής προσφορών πιο διαφανείς και λιγότερο δαπανηρές για τους προμηθευτές και ειδικά για τις ΜΜΕ.Μέσω του σχεδίου SIMAP (σύστημα πληροφόρησης για τις δημόσιες συμβάσεις), η Επιτροπή αποσκοπεί στη βελτίωση της ποιότητας της ενημέρωσης σχετικά με τις δυνατότητες προμηθειών ανά την Κοινότητα και στη διασφάλιση ότι οι πληροφορίες είναι διαθέσιμες σε όλους τους δυνητικά ενδιαφερομένους προμηθευτές. Σε περισσότερο μακροπρόθεσμη βάση, θα εξετάσει τη συνολική διαδικασία προμηθειών, συμπεριλαμβανομένων των προσφορών, της ανάθεσης των συμβάσεων, της παράδοσης, της τιμολόγησης και των πληρωμών. Η θέση web SIMAP (http://simap.eu.int) παρέχει πληροφορίες σχετικά με την αγορά των συμβάσεων δημοσίων έργων, τις οδηγίες και τις κατευθυντήριες γραμμές περί προμηθειών καθώς και διασυνδέσεις προς άλλες θέσεις web με πληροφορίες σχετικά με τις δυνατότητες συμβάσεων δημοσίων έργων στην Κοινότητα και πέραν αυτής. Η πρόσβαση στη θέση web SIMAP είναι δωρεάν από 1ης Ιανουαρίου 1999.

Η διαφάνεια των προσκλήσεων υποβολής προσφορών,ενθαρρύνεται μέσω συγκεκριμένων τρόπων, όπως τα τυποποιημένα έντυπα, που πρέπει να χρησιμοποιούνται για τη γνωστοποίηση, τα οποία απλουστεύουν και εναρμονίζουν τις διακηρύξεις συμβάσεων; το κοινό λεξιλόγιο για τις δημοσιες συμβάσεις(CPV), το οποίο χρησιμοποιείται για τον εντοπισμό του αντικειμένου της σύμβασης, καθιστώντας ευκολότερο για δυνητικούς προμηθευτές να αναγνωρίσουν τις συμβάσεις προμηθειών για τις οποίες θα ενδιαφερόταν και η ανάπτυξη "χαρακτηριστικών αγοραστών", που καθιστούν δυνατό για τους δημοπρατούντες φορείς να υποβάλουν ηλεκτρονικά όχι μόνο τις διακηρύξεις προμηθειών τους προς δημοσίευση αλλά επίσης πλήρη τεκμηρίωση προσφορών και κάθε συμπληρωματική πληροφορία, την οποία οι προμηθευτές μπορούν να αναζητήσουν μέσω του "μηχανισμού αναζήτησης και ανάκλησης" εφόσον ενδιαφέρονται..

Τέλος, θα πρέπει να σημειωθεί ότι πέραν των οδηγών για τους κοινοτικούς κανόνες επί των δημοσίων συμβάσεων (κλασσικοί τομείς), που δημοσιεύθηκαν το 1997, η Επιτροπή έχει επίσης υποστηρίξει την παραγωγή του οδηγού "πώληση στο δημόσιο τομέα - πρακτικός οδηγός για ΜΜΕ"(3), προορίζεται να βοηθήσει τις ΜΜΕ να αντιμετωπίσουν τις πρακτικές δυσχέρειες, συμπεριλαμβανομένης της φάσης υποβολής προσφορών.

Η Επιτροπή συνεχίζει να υποστηρίζει και να καθιστά αποδοτικότερα τα διάφορα ευρωπαϊκά δίκτυα που παρέχουν πληροφορίες και τεχνική συνδρομή στις ΜΜΕ οι οποίες επιδιώκουν να συμμετάσχουν σε δημόσιες συμβάσεις.

(1) COM(98)143 τελικό.

(2) ΕΕ L 199 της 9.8.1993.

(3) Πρόκειται να δημοσιευθεί στην Επίσημη Εφημερίδα.